สมเด็จพระราชาธิบดีซัลมาน บิน อับดุลอะซีซ อาล ซะอูด

สมเด็จพระราชาธิบดีซัลมาน บิน อับดุลอะซีซ อาล ซะอูด (; พระราชสมภพ 31 ธันวาคม ค.ศ. 1935) เป็นพระมหากษัตริย์ซาอุดีอาระเบีย ครองราชย์ตั้งแต่ ค.ศ. 2015 และทรงดำรงตำแหน่งนายกรัฐมนตรีซาอุดีอาระเบียระหว่าง ค.ศ. 2015 ถึง 2022 พระองค์เป็นพระราชโอรสองค์ที่ 25 ของในสมเด็จพระราชาธิบดีอับดุลอะซีซ อิบน์ ซะอูด ปฐมกษัตริย์แห่งซาอุดีอาระเบีย โดยขึ้นครองราชย์ในวันที่ 23 มกราคม ค.ศ. 2015 ก่อนหน้านั้นเคยครองตำแหน่งมกุฎราชกุมารซาอุดีอาระเบียในวันที่ 18 มิถุนายน ค.ศ. 2012 ถึง 23 มกราคม ค.ศ. 2015 ซัลมานเป็นพระประมุขที่มีชีวิตอยู่ ซึ่งมีพระชนมพรรษามากเป็นอันดับ 3 และพระประมุของค์แรกของซาอุดีอาระเบียที่เสด็จพระราชสมภพหลังการรวมชาติซาอุดีอาระเบีย มีรายงานว่าพระองค์มีพระราชทรัพย์ส่วนพระองค์อย่างน้อย 18,000 ล้านดอลลาร์สหรัฐ ทำให้พระองค์เป็นเชื้อพระวงศ์ที่ร่ำรวยเป็นอันดับสามของโลก

ซัลมานเป็นพระราชโอรสในสมเด็จพระราชาธิบดีอับดุลอะซีซกับฮุศเศาะฮ์ บินต์ อะห์มัด อัสซุดัยรี ทำให้พระองค์เป็นหนึ่งในเจ็ดซุดัยรี พระองค์เคยครองตำแหน่งรองผู้ว่าราชการแคว้นรียาด และภายหลังเป็นผู้ว่าราชการรียาดเป็นเวลา 48 ปี ตั้งแต่ ค.ศ. 1963 ถึง 2011 จากนั้นจึงได้รับการแต่งตั้งเป็นรัฐมนตรีว่าการกระทรวงกลาโหม พระองค์ได้รับการแต่งตั้งเป็นมกุฎราชกุมารใน ค.ศ. 2012 หลังการสวรรคตของสมเด็จพระราชาธิบดีอับดุลลอฮ์ ซัลมานจึงขึ้นเป็นกษัตริย์ใน ค.ศ. 2015 

พระราชดำริสำคัญของพระองค์ในฐานะพระมหากษัตริย์ ได้แก่ การแทรกแซงของซาอุดีอาระเบียในสงครามกลางเมืองเยเมน วิสัยทัศน์ซาอุดีอาระเบีย 2030 และพระราชกฤษฎีกาในปี 2017 ที่อนุญาตให้สตรีชาวซาอุดีอาระเบียขับรถได้ มกุฎราชกุมารมุฮัมมัด บิน ซัลมาน พระราชโอรสองค์ที่ 7 ของพระองค์ ถือเป็นผู้ปกครองโดยพฤตินัยของซาอุดีอาระเบีย เนื่องจากพระพลานามัยที่ย่ำแย่ของกษัตริย์และแผนการทางการเมืองของมุฮัมมัดเอง มุฮัมมัดขึ้นดำรงตำแหน่งนายกรัฐมนตรีแทนพระราชบิดาใน ค.ศ. 2022 ทำให้ซัลมานเป็นกษัตริย์พระองค์แรกที่ไม่ได้ดำรงตำแหน่งหัวหน้ารัฐบาลนับตั้งแต่สมัยซะอูดใน ค.ศ. 1964

พระชนม์ชีพช่วงต้น
ซัลมานเสด็จพระราชสมภพในวันที่ 31 ธันวาคม ค.ศ. 1935 และมีรายงานว่าเป็นพระราชโอรสองค์ที่ 25 ในสมเด็จพระราชาธิบดีอับดุลอะซีซ อิบน์ ซะอูด พระมหากษัตริย์องค์แรกและผู้ก่อตั้งซาอุดีอาระเบีย ซัลมานกับพระเชษฐา/อนุชาอยู่ในกลุ่มเจ็ดซุดัยรีAlexander Bligh. From Prince to King; Succession to the throne in Saudi Arabia. New York, New York University Press (1984). Arabic edition: Alexander Bligh. Min amir ila malik. London, D.A. Publications (1989). พระองค์เติบโตในพระราชวังมุร็อบบะอ์

ซัลมานทรงได้รับการศึกษาช่วงต้นในโรงเรียนเจ้าชายที่เมืองหลวงรียาด ซึ่งเป็นโรงเรียนที่สมเด็จพระราชาธิบดีอับดุลอะซีซทรงจัดตั้งขึ้นเพื่อให้การศึกษาแก่พระราชโอรสของพระองค์โดยเฉพาะ พระองค์ศึกษาศาสนาอิสลามและภาษาอาหรับ โดยเน้นในด้านชะรีอะฮ์ในการตีความแบบวะฮาบีย์ ภายใต้มัซฮับฮันบะลี ซัลมานและพระเชษฐา/อนุชาอีกหลายคนเรียนรู้คัมภีร์กุรอานด้วยการอ่าน และอยู่ภายใต้การดูแลของครูสอนศาสนาในแนวทางวะฮาบีย์

รียาด
ซัลมานได้รับแต่งตั้งเป็นรองผู้ว่าราชการแคว้นรียาดเมื่อวันที่ 17 มีนาคม ค.ศ. 1954 ขณะมีพระชนมพรรษา 18 พรรษา และดำรงตำแหน่งนี้จนถึงวันที่ 19 เมษายน ค.ศ. 1955 จากนั้นจึงได้รับแต่งตั้งเป็นผู้ว่าราชการแคว้นเดียวกันเมื่อวันที่ 5 กุมภาพันธ์ ค.ศ. 1963 และดำรงตำแหน่งดังกล่าวจนถึงวันที่ 5 พฤศจิกายน ค.ศ. 2011 ซึ่งเป็นระยะเวลาเกือบครึ่งศตวรรษ


 ครองราชย์ 
สมเด็จพระราชาธิบดีซัลมาน พระชนมพรรษา 79 พรรษา เสด็จขึ้นครองราชย์ หลังการเสด็จสวรรคตของสมเด็จพระบรมเชษฐาธิราช เมื่อวันที่ 23 มกราคม 2015 ซึ่งการขึ้นครองราชย์ทำให้พระองค์ต้องดำรงตำแหน่งผู้อารักขามัสยิดศักดิ์สิทธิ์ทั้งสองอีกด้วย

อ้างอิง

แหล่งข้อมูลอื่น

 "Shifting Sands and the Gulf" on Sulayman's transition as King
 "King Salman Royal Profile" by Royal Families of the World


หมวดหมู่:พระมหากษัตริย์ซาอุดีอาระเบีย
ซ
หมวดหมู่:ผู้อารักขามัสยิดศักดิ์สิทธิ์ทั้งสอง
หมวดหมู่:ราชวงศ์ซาอุดีอาระเบีย
หมวดหมู่:นายกรัฐมนตรีซาอุดีอาระเบีย
หมวดหมู่:มกุฎราชกุมารแห่งซาอุดีอาระเบีย
หมวดหมู่:มหาเศรษฐีชาวซาอุดีอาระเบีย